Figurer fra «Balkeby». Skipet er 33 cm fra baug til hekk. Foto: Kj. Lie 
**Turid Balke** (født 25. juli 1921 i Kirkenes, død 5. januar 2000 i Oslo) var en norsk skuespiller, regissør, barnebokforfatter og scenograf. 

Turid Balke filmdebuterte 1953 i den norske filmen *Brudebuketten*. Sist kjent som den plagsomme naboen fru Smith i TV2s *Karl & Co*.

Biografi
--------

### Teater

Turid Balke scenedebuterte i 1952 og har vært ansatt ved Trøndelag Teater, Folketeateret og Chat Noir. Hun har også hatt frilansoppdrag ved flere scener, blant andre Södra Teatern i Malmø i 1959. Blant hennes tidlige teaterroller kan en nevne Petrea i *Det lykkelige valg*, Hilde i *Fruen fra havet* og Kvitugla i Olav Duuns *Medmenneske*. Hun har utover sin skuespillerkarriere skrevet og iscenesatt en rekke stykker for barn, blant annet *En modig mygg* som hun blant annet satte opp på Nationaltheatret i 1972. Fra 1972 var hun sammen med Pernille Anker med på å starte opp barneteatervirksomheten ved Scene 7, og de to startet i 1975 frilansgruppen Filiokusteatret, der Balke var en drivende kraft frem til 1982. 

### Film og TV

Turid Balke har også gjort seg bemerket i flere barnefilmer, blant annet i Ivo Caprinos *Ugler i mosen* fra 1959 og de to *Kamilla og tyven*-filmene.

I 1963, 1964 og 1965 var hun programleder for noen av NRK TVs barneprogrammer i serien *I kosekroken*; der fremstod hun som «Trollmor» med forskjellige huslige sysler som å koke soppbrygg og stoppe sokkene til trollet «Storfot».

Hun har utover det hatt biroller i en rekke norske filmkomedier slik som *Lån meg din kone* (1958), *Sønner av Norge* (1961), *Alle tiders kupp* (1964) og *Noe helt annet* (1985). Hun hadde også en liten birolle i den amerikanske action-eventyr-filmen *Den 13. krigeren* fra 1999.

### Billedkunstner, forfatter og skaper av «Balkeby»

Turid Balke hadde også utdannelse fra Statens håndverks- og kunstindustriskole og både malte og laget fargerike treleker, som gnavbrikker og små hus og figurer i det hun kalte «Balkeby», inspirert av hennes barndoms Kirkenes.

Hun fikk Kulturdepartementets illustrasjonspris for tegningene i *Det begynte en fredag i Finvik*.

Turid Balke var oldebarn av maleren Peder Balke.

Filmroller (utvalg)
-------------------

* 1953 – *Brudebuketten*
* 1958 – *Lån meg din kone*
* 1959 – *Støv på hjernen*
* 1959 – *Ugler i mosen*
* 1961 – *Sønner av Norge*
* 1962 – *Sønner av Norge kjøper bil*
* 1963 – *Stompa Selvfølgelig*
* 1976 – *Olsenbanden for full musikk*
* 1988 – *Kamilla og tyven*
* 1989 – *Kamilla og tyven II*
* 1989 – *Tidlös kärlek*
* 1999 – *Den 13. krigeren*

TV-roller
---------

* 1975 – *Benoni og Rosa* (mini-serie)
* 1982 – *Brødrene Dal og spektralsteinene (TV-serie)*
* 1984 – *Lykkeland* (mini-serie)
* 1989 – *Marerittet* (mini-serie)
* 1994 – Bi- rolle som «damen i nr.14» i *Mot i brøstet* (TV-serie)
* 1998-99 – *Karl & Co* (TV-serie)

Barnebøker
----------

* 1974: *Det begynte en fredag i Finvik*
* 1980: *En modig mygg: et myggestikkstykke* – oppført på Nationaltheatrets amfiscene 1971
* 1997: *Hilsen fra Dirut*

Referanser
----------

1. 1 2   Internet Movie Database, IMDb-nummer nm0050308, besøkt 16. juli 2016[Hentet fra Wikidata]
2. ↑  «I kosekroken med Turid Balke». 2. august 1963. Besøkt 23. november 2020 – via nrk.no.
3. ↑  «I kosekroken med Turid Balke». 28. februar 1964. Besøkt 23. november 2020 – via nrk.no.
4. ↑  «I kosekroken med Turid Balke». 18. september 1964. Besøkt 23. november 2020 – via nrk.no.
5. ↑  «I kosekroken med Turid Balke». 23. september 1965. Besøkt 23. november 2020 – via nrk.no.
6. ↑  Enger, Ruth Krefting (1993) «Turid Balke med pågangsmot og humør: En tusenkunstner med egen Balkeby». *Aftenposten Morgen*, 28.05.1993, s. 38

Eksterne lenker
---------------

* (en) Turid Balke på Internet Movie Database Rediger på Wikidata

* (no) Turid Balke hos Sceneweb Rediger på Wikidata

* (en) Turid Balke hos The Movie Database Rediger på Wikidata

* (en) Turid Balke hos Behind The Voice Actors Rediger på Wikidata
* Om Turid Balke[*død lenke*], presentasjon på Kulturnett

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Norsk kunstnerleksikon **·** Prabook **·** BIBSYS **·** Geni **·** VIAF **·** ISNI **·** KulturNav
 |